Hemoroidi
Hemoroidi ili žuljevi su otečene vene u i oko anusa, te donjega dijela rektuma, koji su prošireni pod krvnim pritiskom. Najčešći uzrok nastanka hemoroida je naprezanje prilikom defekacije, a mogu biti i trudnoća, genetički faktori, starenje, hronični zatvor, proljev, dugotrajno sjedenje i analne infekcije. Hemoroidi mogu biti vanjski ili unutarnji. Unutarnji nastaju blizu početka analnog kanala, a vanjski na analnom otvoru. Unutarnji hemoroidi potiču od unutrašnjeg venskog hemoroidnog pleksusa u gornjem dijelu analnog kanala i rektumu. Oni se uvećavaju, zahvaču kožom prekriveni donji dio analnog kanala i čine vidljivim vanjski hemoroidalni venski pleksus. Hemoroidi su podjednako česti kod oba spola. Polovina populacije starosti iznad 50 godina ima hemoroide. Hemoroidi su posebno česti kod trudnica. Pritisak ploda na to područje, hormonske promjene, kao i sam plod uzrokuju povećanje hemoroidalnih vena. Kod većine žena koje imaju hemoroide povezane s trudnoćom, oni su privremeni problem.